A Tanács 2414/2001/EK rendelete

(2001. december 7.)

a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 62. cikke 2. pontja b) pontjának i. alpontjára,

tekintettel a Bizottság javaslatára,

tekintettel az Európai Parlament véleményére [1],

mivel:

(1) Az 539/2001/EK rendelet [2] Romániát azon harmadik országok közé sorolja be, amelyek állampolgárai mentesülnek a vízumkötelezettség alól, de a vízummentesség alkalmazását a román állampolgárokra a Tanács által egy későbbi szakaszban meghozandó határozattól teszi függővé. Ezt a határozatot annak a jelentésnek az alapján hozzák meg, amelyet a Bizottságnak legkésőbb 2001. június 30-áig kellett a Tanács elé terjesztenie, és amelyhez esetlegesen hasznos ajánlásokat fűzött.

(2) A Bizottság 2001. június 29-i jelentésében megállapítja, hogy Románia tagadhatatlan előrehaladást ért el az országból kiinduló illegális bevándorlás, a vízumpolitika és a határellenőrzések tekintetében. A Bizottság rögzíti a Románia által e területen tett kötelezettségvállalásokat is. A Bizottság következésképpen azt ajánlja a Tanácsnak, hogy a román állampolgárokat 2002. január 1-jétől mentesítsék a vízumkötelezettség alól.

(3) A vízummentességnek a román állampolgárokra való alkalmazása érdekében el kell hagyni az 539/2001/EK rendelet azon rendelkezéseit, amelyek ideiglenesen fenntartják a vízumkötelezettséget.

(4) Az Európai Unióról szóló szerződéshez és az Európai Közösséget létrehozó szerződéshez mellékelt, az Egyesült Királyság és Írország helyzetéről szóló jegyzőkönyv 1. cikke alapján Írország és az Egyesült Királyság nem vesz részt ennek a rendeletnek az elfogadásában. Következésképpen a jegyzőkönyv 4. cikkének sérelme nélkül ennek a rendeletnek a rendelkezései nem vonatkoznak sem Írországra, sem az Egyesült Királyságra.

(5) Az Izlandi Köztársaság és a Norvég Királyság vonatkozásában ez a rendelet a schengeni vívmányok rendelkezései továbbfejlesztésének minősül, amely az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és továbbfejlesztésére irányuló társulásáról kötött megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [3] 1. cikke B. pontjában említett terület hatálya alá tartozik,

(12) Ez a rendelet teljes harmonizációt ír elő azon harmadik országok tekintetében, amelyek állampolgárai a tagállamok külső határainak átlépésekor vízumkötelezettség alá esnek, valamint azon harmadik országok tekintetében, amelyek állampolgárai mentesek e kötelezettség alól.

ELFOGADTA EZT A RENDELETET:

1. cikk

Az 539/2001/EK rendelet a következőképpen módosul:

1. A tizenkettedik preambulumbekezdés helyébe a következő szöveg lép:

"(12) Ez a rendelet teljes harmonizációt ír elő azon harmadik országok tekintetében, amelyek állampolgárai a tagállamok külső határainak átlépésekor vízumkötelezettség alá esnek, valamint azon harmadik országok tekintetében, amelyek állampolgárai mentesek e kötelezettség alól."

2. Az 1. cikk (2) bekezdése helyébe a következő szöveg lép:

"A II. mellékletben található listán szereplő harmadik országok állampolgárai mentesülnek az (1) bekezdésben rögzített kötelezettség alól az összesen legfeljebb három hónapos tartózkodások esetében."

3. A 8. cikk helyébe a következő szöveg lép:

"8. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba."

4. A II. mellékletből a következőket el kell hagyni:

- a csillagot Románia mellett,

- a 8. cikk (2) bekezdésére hivatkozó lábjegyzetet.

2. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet az Európai Közösséget létrehozó szerződésnek megfelelően teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. december 7-én.

a Tanács részéről

az elnök

M. Verwilghen

[1] 2001. november 29-i vélemény (a Hivatalos Lapban még nem tették közzé).

[2] HL L 81., 2001.3.21., 1. o.

[3] HL L 176., 1999.7.10., 31. o.

--------------------------------------------------